
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
נאוה בוקר

מיקי לוי

עודד פורר
חברי הכנסת:
מיכאל מלכיאלי

סתיו שפיר
<מוזמנים:> 
	ג'ירייס גהשאן
	–
	תקציבן בית הנשיא, לשכת נשיא המדינה

	מתן לב ארי
	–
	מנהל תחום קשרים בינלאומיים, משרד האוצר

	אפרת תבור
	–
	מנהלת אגף א' תכנון ותקצוב, משרד האוצר

	אלי מורגנשטרן
	–
	רפרנט תחבורה, אגף תקציבים, משרד האוצר

	יובל טלר חסון
	–
	רפרנט שיכון, אגף תקציבים, משרד האוצר

	אורי שיינין
	–
	רפרנט תעסוקה, אגף תקציבים, משרד האוצר

	רעיה עדני
	–
	רפרנטית מים, אגף תקציבים, משרד האוצר

	אייל טולדו
	–
	רפרנט צוות ממשל ומינהל, אגף תקציבים, משרד האוצר

	איליה כץ
	–
	אגף תקציבים, משרד האוצר

	עמיחי דוד
	–
	אגף תקציבים, משרד האוצר

	שמואל תקותיאל
	–
	ראש תחום תקציבי שב"ס ומשרד, המשרד לביטחון פנים

	יוליה טפר
	–
	רע"ן תקציבי משטרה, המשרד לביטחון פנים

	חזי כהן
	–
	האגף לתכנון ותקצוב, המשרד לשירותי דת

	אלי אלפסי
	–
	תקציבן, רשות האוכלוסין וההגירה

	רחל פיסם
	–
	סמנכ"לית לתכנון, שירות ומדיניות, המרכז למיפוי ישראל

	
	
	


<ייעוץ משפטי:>
שיר שפר
<מנהל/ת הוועדה:>
טמיר כהן
<רישום פרלמנטרי:>
מוריה אביגד
 <שינויים בתקציב לשנת 2016>
<היו"ר משה גפני:>
שינויים בתקציב לשנת 2016. מס' פניה לוועדה – 154, 146. משרד התחבורה, בבקשה. 
<אלי מורגנשטרן:>
הפניה נועדה לעשות התאמות בתקציב של סעיף 40, שזה התקציב השוטף של משרד התחבורה. היא כוללת בעיקר התאמה של ההוצאות להכנסות מאגרות, פשוט יש גידול וההוצאות במקביל. בנוסף, יש שתי משרות של צוערים ועוד משרות של פקחי ייצור בתעופה, שהן משרות זמניות. דבר אחד נוסף הוא נושא תקצוב בוחני נהיגה זמניים, בגלל השביתה צריך להדביק את הקצב של הבחינות שלא נעשו בינתיים.
<היו"ר משה גפני:>
איפה היית כשהיה צריך אותך?

<סתיו שפיר (המחנה הציוני):>
הגעתי בזמן, על אף שהזמן לא היה כתוב בלו"ז של הוועדה. אתה מודע לעניין, לא? 
<היו"ר משה גפני:>
מה לא היה כתוב? בהזמנות קיבלנו.

<סתיו שפיר (המחנה הציוני):>
בלו"ז של הוועדה באינטרנט – דיברתי עם שיר בבוקר – לא הופיע שיש העברות תקציביות. 

<טמיר כהן:>
מה זאת אומרת? סדר-היום - - -

<סתיו שפיר (המחנה הציוני):>
זה לא הופיע, רוצה צילום מסך?

<טמיר כהן:>
של מה?

<סתיו שפיר (המחנה הציוני):>
של הלו"ז של הוועדה באינטרנט.
<טמיר כהן:>
אני לא יודע מה זה לו"ז ועדה, אני יודע מה זה סדר-יום שאת מקבלת.

<סתיו שפיר (המחנה הציוני):>
יש סדר-יום שמקבלים חברי הכנסת של הוועדה ויש את הלו"ז שמתפרסם באתר האינטרנט של הוועדה, שמיועד גם לחברי כנסת אבל גם לציבור הרחב שאולי יש לו עניין בדיונים של הוועדה. בלו"ז שמופיע באינטרנט – שאותו אנחנו בודקים באופן קבוע כדי לוודא זמנים של דיונים, הוא אמור להיות עדכני – לא הופיע שיש העברות תקציביות. לכן, מאחר וחששתי שאולי יהיו, פניתי בבוקר ליועצת המשפטית ושאלתי אותה אם אמורות להיות העברות, נמסרה לי שהיתה שגיאה וזה היה אמור להופיע בלו"ז.
<טמיר כהן:>
אני לא יודע, ענייני לו"ז – כדאי שתדברי עם מזכירות הוועדה.

<סתיו שפיר (המחנה הציוני):>
אני פונה ליושב-ראש הוועדה.

<היו"ר משה גפני:>
זה לא מופיע?

<טמיר כהן:>
סדר-היום נשלח.
<היו"ר משה גפני:>
באתר, מה שהיא אומרת?
<טמיר כהן:>
זה אמור להופיע.

<סתיו שפיר (המחנה הציוני):>
אני אראה לך צילום מסך.

<טמיר כהן:>
זה לא אצלנו, זה הכול יחידת המחשב. 
<היו"ר משה גפני:>
סדר-היום שמופיע כאן מופיע גם באתר האינטרנט, נכון?

<סתיו שפיר (המחנה הציוני):>
לא.

<טמיר כהן:>
וגם נשלח אליה.
<סתיו שפיר (המחנה הציוני):>
בבקשה.
<טמיר כהן:>
אייל, אתה רואה את זה בלו"ז?

<סתיו שפיר (המחנה הציוני):>
אולי זה תוקן. זה הלו"ז כפי שהוא היה בבוקר ואתמול בערב. 
<טמיר כהן:>
אני לא יודע מאיפה הצילום מסך הזה אבל אם זה מופיע - - -

<סתיו שפיר (המחנה הציוני):>
אין בעיה, אפשר להצביע על העברות, אני פה.
<היו"ר משה גפני:>
אם יהיה מישהו מחברי הכנסת שירצה, ויתברר שבאמת זה לא מופיע באתר, אני אאפשר לו לשאול שאלות. אבל את פה.

<סתיו שפיר (המחנה הציוני):>
בדיעבד, אחרי ההצבעה, תאפשר?

<היו"ר משה גפני:>
כן, בטח. אני מצביע. את פה, את חברת הכנסת היחידה שנמצאת עכשיו בדיון. מכול חברי הוועדה – ואת לא חברת ועדה – אף אחד לא נמצא. יש לנו בעיה.
<סתיו שפיר (המחנה הציוני):>
אין בעיה, אתה יכול ורשאי לא להעלות את ההעברות האלה.
<היו"ר משה גפני:>
אין לי מתי. הייתי דוחה את זה למחר אבל מחר יום עמוס. אני לא יכול, ואין סיבה גם, חברי הוועדה קיבלו.
<סתיו שפיר (המחנה הציוני):>
מאחר והפרקטיקה של העברות ממילא לא חוקית ועומדת בניגוד לחוק יסוד: משק המדינה, ברוב ההעברות התקציביות שמגיעות לכאן, אני אצביע נגד.
<היו"ר משה גפני:>
אז בלאו הכי אין לי רוב.

<היו"ר משה גפני:>
אפשר להביא מישהו שיצביע? שכחתי בכלל שאני צריך פה רוב, חשבתי שאת ואני ביחד. 

<סתיו שפיר (המחנה הציוני):>
תראה, בעבר היינו ביחד. אתה גם יכול להצביע אתי, גפני. אני אומר את זה שוב, כשאני פניתי, גם נאמר לי שזה אכן לא מופיע וגם אחר כך נאמר לי - - -
<היו"ר משה גפני:>
סתיו, אומר מנהל הוועדה, ואני אומר לך גם כן, באופן קבוע זה עולה באתר וזה יעלה באתר. אם תקרה תקלה כזאת אנחנו נעמוד עליה, נראה שזה באמת יבוצע. יכולה להיות תקלה, אני לא אומר שלא.
<סתיו שפיר (המחנה הציוני):>
אז זו התקלה שהתרחשה. צריך לציין, גפני, שישנן יותר מדי תקלות בעניין הזה של העברות תקציביות.

<היו"ר משה גפני:>
מה עוד? מה למשל?
<סתיו שפיר (המחנה הציוני):>
כמו הסיפור שכבר היה פה לפני שבועיים. יש תקלות חוזרות ונשנות - - -
<קריאה:>
גם נרשמו לזה רפרנטים.
<סתיו שפיר (המחנה הציוני):>
רפרנטים נרשמו? יכול להיות שרפרנטים מקבלים הודעה אחרת משקבל הציבור הרחב.
<קריאה:>
עכשיו זה מופיע בסדר-יום.

<טמיר כהן:>
אני יודע שזה מופיע.

<סתיו שפיר (המחנה הציוני):>
מה זה עוזר שעכשיו זה מופיע בסדר-יום? אנשים לא יכולים להגיע לכאן מעכשיו לעכשיו.
<היו"ר משה גפני:>
לא חשוב. סתיו, אני אומר לך, מנהל הוועדה אומר לך - - -

<משה שיפמן:>
אין חובה לפרסם באינטרנט.

<סתיו שפיר (המחנה הציוני):>
מה זאת אומרת "אין חובה לפרסם באינטרנט"?

<משה שיפמן:>
אין חובה.
<סתיו שפיר (המחנה הציוני):>
ועדות הכנסת פתוחות לציבור הרחב, כולו למעט אחת, והן מפורסמות - - -

<היו"ר משה גפני:>
מה היה לפני שהיה אינטרנט?
<סתיו שפיר (המחנה הציוני):>
אתה באמת רוצה שנחזור לתקופה הזאת? שהציבור לא ידע? גפני, זה לא ייתכן שכבר מתחיל דיון ואתה לא מביא הצבעות מתוך המתנה שיהיה רוב. חברי כנסת שלא רוצים להגיע לפה וזה לא מעניין אותם – שלא יהיו פה ולא יצביעו. 
<היו"ר משה גפני:>
היום אנחנו בתקופה שבה זה עולה באתר, יכולה להיות תקלה, נקפיד על זה שלא תהיה תקלה.
<טמיר כהן:>
נפתח תקלה מול אגף המחשוב לראות למה זה לא עובד.
<היו"ר משה גפני:>
זה ייבדק.

<סתיו שפיר (המחנה הציוני):>
תודה. ושוב, אם חברי הכנסת לא נמצאים כאן כדי להצביע, ראוי שאתה - - -
<היו"ר משה גפני:>
אני בדקתי בתקנון האם כשאין לי רוב אני יכול להמתין קצת, לדבר על פרשת השבוע, והתברר לי בתקנון שאני יכול לעשות את זה. אבל קודם נסביר ונראה במה מדובר. אנחנו מדברים על פניה של משרד התחבורה, 154, 146, תסביר, בבקשה.
<אלי מורגנשטרן:>
מדובר על פניה של העברה פנימית בתוך סעיף 40: א', של הגדלת תקציב ב-6 מיליון ש"ח כנגד הוצאה מותנית בהכנסה כנגד גידול בהכנסות בפועל מאגרות הנמל; 24 חודשי עבודה, עב"צ, לטובת צוערים, זה תקנים שמגיעים מהנציבות; עוד תקנים זמניים בשביל פקחי ייצור בתעופה בגלל הגדלת הייצור בישראל של רכיבי תעופה שמחייבת הגדלה של מספר הפקחים; ובנוסף, עוד תקציב בשביל בוחני נהיגה זמניים בגלל השביתה של בוחני הנהיגה בעקבות הרפורמה בטסטים.
<היו"ר משה גפני:>
לא הבנתי.
<אלי מורגנשטרן:>
היתה שביתה בתחילת השנה.

<היו"ר משה גפני:>
תקופה ארוכה.

<אלי מורגנשטרן:>
כן, זה יצר עומס מאוד גדול על הבוחנים הקיימים אז רוצים להוסיף לתקופה קצרה תוספת של בוחנים בשביל לצמצם את הפער.
<היו"ר משה גפני:>
זאת אומרת, מביאים בוחנים נוספים שלא נמצאים במשרד התחבורה בגלל שצריך להתגבר על מה שהיה בשביתה?
<אלי מורגנשטרן:>
בדיוק.

<סתיו שפיר (המחנה הציוני):>
על יתר הדברים – למה לא צפיתם אותם מראש בתכנון תקציבי?
<אלי מורגנשטרן:>
איזה יתר הדברים? על הגידול בהכנסות? זה פשוט עניין של התנועה בנמלים.
<סתיו שפיר (המחנה הציוני):>
תוספת של תקנים, חודשי עבודה, פקחים וכדו'.
<אלי מורגנשטרן:>
זה דברים שהם פשוט זמניים, הם לא היו בבסיס התקציב. 
<סתיו שפיר (המחנה הציוני):>
מתי ידעתם שהם קורים?

<אלי מורגנשטרן:>
אנחנו מקבלים אותם מהנציבות לפי הזמן שקולטים אותם.
<סתיו שפיר (המחנה הציוני):>
ומה היה הזמן שקלטו אותם?

<אלי מורגנשטרן:>
בסוף שנת 15.

<סתיו שפיר (המחנה הציוני):>
בדצמבר 15? בנובמבר 15? זה היה לפני שהצבענו על התקציב. התקציב היה בסוף דצמבר 15.
<אלי מורגנשטרן:>
זה היה אחרי התקציב, את זה אני יודע בוודאות, אני לא יודע את התאריך המדויק.

<היו"ר משה גפני:>
סתיו, על מה את שואלת?

<סתיו שפיר (המחנה הציוני):>
למה הם לא צפו את זה לפני ההצבעה על התקציב?
<היו"ר משה גפני:>
על מה?

<סתיו שפיר (המחנה הציוני):>
כל התוספות התקציביות, נגיד להוציא השביתה.

<היו"ר משה גפני:>
מה אתה עונה?

<אלי מורגנשטרן:>
אני אומר, לגבי נושא הצוערים – קולטים אותם במהלך השנה, הם נמצאים לשנה אחת, זה חלק מתוכנית הצוערים שלהם. אני לא יודע להגיד אם הם נקלטו אחרי דצמבר, זמן אישור התקציב, או אולי שבוע לפני. אבל בכל מקרה את התקציב מכינים הרבה קודם אז זה לא שאפשר להכניס את זה ביוני או ביולי, כשמכינים את התקציב, על סמך זה שהצוערים ייקלטו במשרד התחבורה כי לא יודעים עדיין איפה הם ייקלטו. זאת אומרת, הם נקלטו לעבודה במשרד התחבורה בסוף שנת 2015.
<סתיו שפיר (המחנה הציוני):>
אתם לא יודעים לצפות כמה תקנים אתם מוסיפים למשרד?
<אלי מורגנשטרן:>
לא בטוח שיקבלו אותם, צוערים זו בחירה של המשרד. זה פשוט משרות זמניות של שנה אחת וכל משרד, מי שמוכן לקלוט, מכניס אותם. זה חלק מהתוכנית של צוערים. זה בעצם תוכנית של הנציבות. 
<סתיו שפיר (המחנה הציוני):>
זו תוכנית מאוד טובה, פשוט לא ברור למה לא צפוי שמוסיפים תקנים.
<אלי מורגנשטרן:>
פשוט לא יודעים כמה יקלטו בכל משרד.

<סתיו שפיר (המחנה הציוני):>
טוב. למה אתם מורידים פה כספים מתחבורה ציבורית?

<אלי מורגנשטרן:>
זו הרשות לתחבורה ציבורית, זו רשות בתוך משרד התחבורה.
<סתיו שפיר (המחנה הציוני):>
אנחנו יודעים. יש עודף בתחבורה ציבורית, שאפשר לקצץ שם?
<אלי מורגנשטרן:>
זה לא התחבורה הציבורית עצמה, זה ברשות. פשוט לא ניצלו את התקנים במאה אחוז עד סוף השנה.
<סתיו שפיר (המחנה הציוני):>
אני לא מוכנה לקיצוץ בתחבורה ציבורית.

<היו"ר משה גפני:>
אין עליך. מי שבעד אישור הפניות ירים את ידו. מי נגד?

<סתיו שפיר (המחנה הציוני):>
על מה אתה מצביע?

<מיכאל מלכיאלי (ש"ס):>
על ההעברה.

<סתיו שפיר (המחנה הציוני):>
מהי?

<היו"ר משה גפני:>
לא חשוב.

<מיכאל מלכיאלי (ש"ס):>
זה חשוב מאוד.

<סתיו שפיר (המחנה הציוני):>
נגד. רביזיה. הצבעת על קיצוץ בתחבורה ציבורית – זה מתאים לך?

הצבעה

בעד הבקשה לאישור הפניות – 2
נגד – 1 

נמנעים – אין 

הבקשה לאישור פניות 154 ו-146, משרד התחבורה, נתקבלה.
<היו"ר משה גפני:>
רביזיה. 

<סתיו שפיר (המחנה הציוני):>
רביזיה על העברה הזאת. אני מאוד מכבדת חבר כנסת חדש, אבל הוא נכנס ולא יודע על מה היתה ההעברה.
<מיכאל מלכיאלי (ש"ס):>
לא, אנחנו יודעים.

<היו"ר משה גפני:>
זה כמו חבר כנסת ותיק.

<מיכאל מלכיאלי (ש"ס):>
קיבלנו הדרכה.

<סתיו שפיר (המחנה הציוני):>
אתה מסכים לקיצוץ בתחבורה ציבורית?

<מיכאל מלכיאלי (ש"ס):>
את תקבלי הסבר מדויק.

<סתיו שפיר (המחנה הציוני):>
יכול להיות שהוא יסכים לרביזיה. תן לו חמש דקות והוא לא יסכים.

<היו"ר משה גפני:>
עד הרביזיה יהיה בסדר. פניה מס' 151-152, המרכז למיפוי ישראל, בבקשה.
<יובל טלר חסון:>
הפניה התקציבית נועדה לתגבור תקציב המרכז למיפוי ישראל בסך של 5.25 מיליון שקל, מתוכם 5 מיליון שקל לצורך תגבור פעילות המחשוב והמיפוי של המרכז ועוד 250,000 שקל לצורך תמיכה בהכשרת מודדים. 
<היו"ר משה גפני:>
למה צריך את התוספת הזאת להכשרת מודדים?
<רחל פיסם:>
המרכז למיפוי, כגוף שמסמיך ומבקר והיחיד שנותן רישיונות מדידה, צופה בשנים האחרונות, יחד עם נציבות שירות המדינה, ירידה תלולה בהכשרת מהנדסים ובייחוד במהנדסים גיאודטים מודדים. 

<היו"ר משה גפני:>
למה?

<רחל פיסם:>
יש לזה הרבה סיבות: אחת, השכר לא בתמורה להשקעה. זה לימודים של 4 שנים ועוד שנתיים סטאז'.
<היו"ר משה גפני:>
6 שנים?

<רחל פיסם:>
6 שנים לקבלת רישיון מודד מוסמך.
<היו"ר משה גפני:>
לא משתלם.
<רחל פיסם:>
תלוי. 

<היו"ר משה גפני:>
אני מבין עכשיו את הסיבה, אנשים כנראה לא באים. 

<רחל פיסם:>
אז מה שעשינו זה מיזם עם הטכניון, שכיום הוא הגוף האקדמי היחיד שמכשיר, אנחנו עושים פעילות בכמה רבדים: האחד, לפתוח עוד שלוחה – אנחנו מקווים בעזרת-השם שהיא תיפתח באוניברסיטת אריאל כדי שיהיה איזשהו סוג של תחרות, אנחנו גם רוצים להקים גופי תמיכה; השני, הסבה של אקדמאיים קיימים בכל מיני מקצועות, 24 חודשים של למידה ולתת להם רק רישיון מודד מוסמך, לא מהנדס אלא רישיון מודד מוסמך.
<סתיו שפיר (המחנה הציוני):>
למה שלא תפתחו את התוכניות האלה במכללת תל-חי?
<רחל פיסם:>
אנחנו מנסים לפתוח את זה גם בבאר-שבע, גם בתל-אביב. מכללה עדיין לא עומדת בקריטריונים, צריך אוניברסיטה שנותנת כיום תואר מהנדס, זה לא כל כך פשוט.
<סתיו שפיר (המחנה הציוני):>
הבטיחו שהמכללה הזאת תהפוך לאוניברסיטה, זה חלק מהתוכנית לקידום הצפון.
<היו"ר משה גפני:>
אני בעד לתת גם למכללת תל-חי, תבדקו את זה.
<רחל פיסם:>
אנחנו נפתח את זה איפה שיצליחו להרים את הכפפה. אנחנו לא המועצה להשכלה גבוהה. 

<היו"ר משה גפני:>
מאה אחוז.

<סתיו שפיר (המחנה הציוני):>
הפכו את אריאל לאוניברסיטה, היה אפשר להפוך את תל-חי לאוניברסיטה. 

<היו"ר משה גפני:>
אריאל עכשיו זה לא הנושא.

<סתיו שפיר (המחנה הציוני):>
היא אמרה שזה נפתח באריאל. מתי תכננתם את התוכנית הזאת?
<רחל פיסם:>
התוכנית של הסבת אקדמאיים החלה בתחילת 16, כשהיה סיכום תקציבי עם אגף התקציבים, משרד הבינוי והשיכון ואנחנו, כשכל גוף מהגופים שמניתי ישתתף באופן חלקי. היו קצת בעיות קונסטלציה אז מפ"י נתן כרגע את החלק היותר גדול ומשרד השיכון יממן את החלק שלו ב-2017.
<סתיו שפיר (המחנה הציוני):>
מה זו התוכנית להכשרת חרדים?

<רחל פיסם:>
שלוש קבוצות חרדים, אחת סיימה, אחת מסיימת - - -

<היו"ר משה גפני:>
מה החרדים עושים עכשיו? 
<רחל פיסם:>
מודדים מוסמכים בטכניון.
<מיכאל מלכיאלי (ש"ס):>
איפה זה נמצא?
<רחל פיסם:>
במכללת מבח"ר בבני ברק יחד עם הטכניון. 

<סתיו שפיר (המחנה הציוני):>
לא קראת את ההסבר, גפני.

<היו"ר משה גפני:>
את רוצה שגם אני אקרא?

<רחל פיסם:>
זו פעם ראשונה שהטכניון הסכים להוציא ששלוחה שלו מחוץ לחיפה.
<סתיו שפיר (המחנה הציוני):>
לבני ברק?

<רחל פיסם:>
לבני ברק, מכללת מבח"ר, תבואי תראי.

<סתיו שפיר (המחנה הציוני):>
יפה מאוד.

<היו"ר משה גפני:>
מה יפה בזה?

<סתיו שפיר (המחנה הציוני):>
אתה נגד?

<היו"ר משה גפני:>
אני לא בעד ולא נגד, אני לא בעניין – מה מעניין אותי חרדים?
<סתיו שפיר (המחנה הציוני):>
ניטרלי, גפני כרגיל ניטרלי.
<היו"ר משה גפני:>
מי שבעד אישור הפניות שירים את ידו. מי נגד? למה נגד?

<סתיו שפיר (המחנה הציוני):>
הסברתי את דברי לפני כן, אני מוכנה לחזור עליהם שוב.

<היו"ר משה גפני:>
הבנתי. מי נמנע?

הצבעה

בעד הבקשה לאישור הפניות – 2
נגד – 1 

נמנעים – אין 

הבקשה לאישור פניות 151-152, המרכז למיפוי ישראל, התקבלה.

<היו"ר משה גפני:>
הפניות אושרו. את פניות מס' 166-168 אנחנו לא נעלה היום.
<סתיו שפיר (המחנה הציוני):>
למה?

<היו"ר משה גפני:>
המשרד לשירותי דת, בגלל הרביזיה.

<סתיו שפיר (המחנה הציוני):>
למה, כי יש פה הסכם קואליציוני?  אגב, המרכז למיפוי ישראל – כל שנה גדל לכם התקציב במעל 50%, כן? 
<רחל פיסם:>
מה פתאום.
<סתיו שפיר (המחנה הציוני):>
ב-15 גדל לכם ב-62%, ב-14 ב-72%.

<רחל פיסם:>
לא גידול.
<סתיו שפיר (המחנה הציוני):>
גידול תקציבי. זה הנתונים מהתקציב, נתוני האוצר.
<רחל פיסם:>
לא יכול להיות.
<סתיו שפיר (המחנה הציוני):>
אז למה זה מופיע כך? מה היה התקציב הכולל שלכם? ב-15, התקציב המקורי היה 96 והתקציב אחרי שינוייו היה 156 מיליון.
<רחל פיסם:>
זה העודפים.

<סתיו שפיר (המחנה הציוני):>
זה התקציב שכתוב באתר משרד האוצר.

<רחל פיסם:>
אני אגיד לך מה, אם את זוכרת, כשהייתי כאן פעם שעברה שמתם לי דד-ליין להוריד את העודפים. ההתנהלות הקודמת היתה לא תקינה ועבדה רובה על עודפים אז זה כל פעם היה נראה כאילו מוסיפים לנו אבל זה סך הכול - - -
<סתיו שפיר (המחנה הציוני):>
אבל אתם לא משתמשים בהם, הביצוע שלכם ב-15 הוא 91 מיליון.
<רחל פיסם:>
השנה תהיה אחרת. בלי נדר, בעזרת-השם, ניפגש פה, השנה תהיה אחרת.

<סתיו שפיר (המחנה הציוני):>
אז לא יגיעו עוד העברות תקציביות?

<רחל פיסם:>
יגיעו אבל פחות. אי אפשר ליישר קו בבת אחת. אי אפשר בבת אחת ליישר 60 מיליון.

<סתיו שפיר (המחנה הציוני):>
מה זה "בבת אחת"? אני מדברת פה על התנהלות שנים.

<רחל פיסם:>
נכון, את צודקת.
<סתיו שפיר (המחנה הציוני):>
זה כסף מבוזבז, זה כסף שהיה יכול ללכת לבתי חולים, לשירותי רווחה, זה לא סתם כסף.
<רחל פיסם:>
אני לא לוקחת על זה אחריות.
<סתיו שפיר (המחנה הציוני):>
את לא לוקחת את זה אליך בוודאי.

<רחל פיסם:>
על 2013 אני לא יכולה – אני מכאן ואילך, מהשנה ואילך. 

<סתיו שפיר (המחנה הציוני):>
מה ההעברה הבאה?

<היו"ר משה גפני:>
אנחנו נחזור למשרד לשירותי דת. מס' בקשה 40-004, משרד התחבורה.
<אלי מורגנשטרן:>
הנושא הוא העברת עודפים של סעיף 40, סעיף התקציב השוטף של משרד התחבורה. רוב ההעברות, כפי שנכתב במכתב הסבר לוועדה, כוללות חשבוניות של חודשים נובמבר-דצמבר שלמעשה הביצוע שלהן על פי הוראות התכ"ם מחייב העברה בעודפים לשנת 2016. עכשיו אנחנו מדברים על 15% מתוך ה-100% של העודפים.
<היו"ר משה גפני:>
שאלות?

<סתיו שפיר (המחנה הציוני):>
מה זה הקמפיינים, ה-6.5 מיליון שקל?

<אלי מורגנשטרן:>
יש קמפיין אחד של אופניים חשמליים, של השינויים בחקיקה שנעשו בקשר לאופניים חשמליים – שלא יהיה מתחת לגיל 16 וכיוצא בזה – ויש קמפיינים של הרשות לבטיחות בדרכים בתחומים שונים, יש קמפיין בגלי צה"ל, יש קמפיינים במגזר הערבי ובמגזר החרדי לבטיחות בדרכים.
<סתיו שפיר (המחנה הציוני):>
החצי מיליון שקל שלכם על דוברות – זה רק העודפים? כמה אתם מוציאים על דוברות בשנה?
<אלי מורגנשטרן:>
אני לא רואה את זה אצלי. חצי מיליון שקל של דוברות?
<סתיו שפיר (המחנה הציוני):>
כן, 450,000, שורה שביעית מלמטה.

<אלי מורגנשטרן:>
כן, אני רואה, תקנה 27.

<סתיו שפיר (המחנה הציוני):>
יתרות הזמנות של עבודות שבתהליך + יפעת. כמה אתם מוציאים בשנה על דבר כזה?
<היו"ר משה גפני:>
הסברת את זה בשבוע שעבר, אני חושב, בהעברה כזאת של משרד התחבורה.

<אלי מורגנשטרן:>
הסברתי את זה בסבב הקודם ל העברות עודפים, של ה-80%, לפני כשלושה חודשים.
<סתיו שפיר (המחנה הציוני):>
זה רק ה-20%?

<אלי מורגנשטרן:>
כרגע אנחנו על 15%, פעם שעברה היה 80%.
<סתיו שפיר (המחנה הציוני):>
אז כמה אתם מוציאים בשנה רק על הדובר?

<אלי מורגנשטרן:>
אני לא יודע לענות לך, אני יכול לבדוק ולהחזיר לך תשובה.
<סתיו שפיר (המחנה הציוני):>
אם זה ה-15% אז אנחנו מסיקים שזה פשוט עוד 85% על זה?
<אלי מורגנשטרן:>
זה העודפים. 450 זה ה-100% יתרה, העודפים המחויבים. אני לא יודע להגיד כמה זה מתוך התקציב.
<סתיו שפיר (המחנה הציוני):>
יש פה גם מיליון ומשהו על הזמנות של ייעוץ – מול איזה חברות ייעוץ עבדתם ובאיזה סכומים?
<אלי מורגנשטרן:>
אני לא יודע לפרט כי משרד התחבורה היו אמורים להגיע והם לא יכלו להגיע בגלל הדחיה של הדיון מהוועדה ביום רביעי.
<סתיו שפיר (המחנה הציוני):>
אז של מי אתה?

<אלי מורגנשטרן:>
אני ממשרד האוצר אז אני לא יודע להגיד את זה ממש ברזולוציה כזו.
<היו"ר משה גפני:>
את לא מקשיבה? הוא אמר כבר שש פעמים שהוא רפרנט תחבורה במשרד האוצר.

<סתיו שפיר (המחנה הציוני):>
טוב, איך אפשר להעביר לזה?

<היו"ר משה גפני:>
אי אפשר?

<סתיו שפיר (המחנה הציוני):>
לא.

<היו"ר משה גפני:>
למה?

<סתיו שפיר (המחנה הציוני):>
כי יש פה שאלות שהן לא נענות, כמה שאלות, עם כל הכבוד.
<אלי מורגנשטרן:>
את רוצה לדעת על הייעוץ ועל הנושא של הדוברות?
<סתיו שפיר (המחנה הציוני):>
כן, מי הן חברות הייעוץ שאתם עובדים מולן. יש מחלקות שלמות במשרד התחבורה שהפסיקו לקבל החלטות לפי עצמן, הן מקבלות החלטות של חברות ייעוץ חיצוניות.
<היו"ר משה גפני:>
אתה יכול לברר את זה ולהגיד לנו?

<אלי מורגנשטרן:>
אני אברר את זה.
<היו"ר משה גפני:>
במידי?

<אלי מורגנשטרן:>
אני אנסה.

<היו"ר משה גפני:>
בסדר, אז אני עובר לפניה הבאה, 68-003.
<אורי שיינין:>
הפניה נועדה להעברת 23,391 אלפי שקלים עודפים מיוחדים משנת התקציב 2015 לשנת התקציב 2016 בתקציב רשות האוכלוסין וההגירה. התקציב, כפי שאפשר לראות בתוכניות, מועבר לתוכניות שונות של הרשות, בעיקרו תקציבי תפעול. אני רק אגיד מה שהזכרתי גם בהעברה הקודמת – רשות האוכלוסין וההגירה לקחה ברצינות את הנושא של הקטנת העודפים. שנה שעברה היא עמדה על סכום גבוה מאוד של עודפים, 280 מיליון עודפים, והשנה סך העודפים עומד על 110 מיליון ש"ח. אנחנו ממשיכים לעבוד אתם כדי שמה שקרה ב-2016 לא יהיה חד-פעמי אלא יהפוך להיות מגמה של המשך קיטון העודפים.
<סתיו שפיר (המחנה הציוני):>
מה זאת אומרת, אבל ב-15 – תסתכל למשל על הטיפול בזרים ומעסיקים – היה לכם כ-142 מיליון שגדול, תפחו ל-178 מיליון, אבל בסוף השתמשתם, הביצוע שלכם עומד רק על 148 מיליון?
<אורי שיינין:>
נכון, זאת בדיוק התמונה שהטרידה גם אותנו. בעצם מה שחברת הכנסת שפיר מתארת פה זו סיטואציה שבה מועברים עודפים בהיקפים מאוד גדולים אבל לא מגדירים את הפעילות מעבר לתקציב המקורי. יש כאן בעיה מבנית בשיטת התקצוב, טיפלנו בה כבר בשנה שעברה, את הפירות שלה אנחנו רואים השנה ואנחנו מקווים ועוקבים אחרי התקציב כדי לוודא שגם בשנה הבאה אנחנו נראה שהמספרים הולכים וקטנים. תמיד בסוף הביצוע יהיה קרוב לתקציב המקורי, זה מה שאנחנו מצפים לראות.
<סתיו שפיר (המחנה הציוני):>
ככה זה צריך להיות, אבל העובדה היא שמשנה לשנה - - -
<אורי שיינין:>
אנחנו רק מצפים שהעודפים ילכו ויקטנו. אנחנו מדברים פה על קיטון של 60% בהיקף העודפים, קיטון בהחלט יפה וצריך גם לבוא ולומר מילה טובה לרשות האוכלוסין וההגירה.
<סתיו שפיר (המחנה הציוני):>
העובדה היא, גפני, שמשנה לשנה יש פה בזבוז של מעל 20 מיליארד שקלים שמועברים כעודפים, לא רק אליהם כמובן אלא למשרדים שונים.
<היו"ר משה גפני:>
טוב, זו אמירה כללית. הוא אמר נכון, הוא אמר שזה הולך וקטן.

<סתיו שפיר (המחנה הציוני):>
21 מיליארד שקל זה כל הכסף של תוכנית הצפון פלוס-פלוס-פלוס, שפשוט נשאר בקופת המדינה בלי שהוא - - -
<היו"ר משה גפני:>
אבל אני לא ראש הממשלה ולא שר האוצר – מה את רוצה שאני אעשה?
<סתיו שפיר (המחנה הציוני):>
אל תאשר את העברות האלה.
<עודד פורר (ישראל ביתנו):>
אדוני, אני רוצה לציין לחיוב כי אני ביקשתי באמת לראות שנה אחרי שנה והעובדה שרואים את זה הולך ופוחת מראה על מגמה חיובית.
<היו"ר משה גפני:>
מי שבעד אישור הבקשה ירים את ידו. מי נגד? לא, איך עשית לי את זה?
<סתיו שפיר (המחנה הציוני):>
יש לי פה עוד שאלות שבכלל לא שאלתי.

<היו"ר משה גפני:>
מי נמנע?

הצבעה

בעד הבקשה לאישור הפניה – 3
נגד – 1 

נמנעים – אין 

הבקשה לאישור פניה 68-003, רשות האוכלוסין וההגירה, נתקבלה.
<היו"ר משה גפני:>
הבקשה אושרה. 

<סתיו שפיר (המחנה הציוני):>
אם משרד האוצר יתכנן כמו שצריך יהיו מעל 20 מיליארד שקלים שאפשר להשקיע בבריאות, בחינוך ובתעסוקה, שעכשיו פשוט נשארים בקופת האוצר כי החליטו, כי הדבר הזה הוא מגמה מכוונת להשארת תקציבים אצלם. גם כולם במשרדים יורדים את זה. 
<היו"ר משה גפני:>
בקשה מס' 83-003.

<איליה כץ:>
הפניה הזאת היא פניה של עודפים מחויבים בסעיף הוצאות פיתוח אחרות של משרדי הממשלה. זה סעיף שמרכזו משרד האוצר ורשות המסים, סעיף שיש בו נושאי פיתוח אחרים. אני אעבור על התוכניות העיקריות שנמצאות בתוך הפניה הזאת. המשרד פה הכין דברי הסבר די מרחיבים לגבי הפניה, לגבי כלל הפרויקטים שבגינם יש העברת עודפים מחויבים. מבין הדברים שנמצאים ברשות המסים ישנם פרויקטים בשע"ם, דוגמת פרויקטים לשימוש במערכות בינה עסקית, אבטחות מידע, הגדלת שטחי אחסון של מחשוב, VDI, שזה וירטואליזציה של תחנות עבודה ואילך. היקף העודפים המועבר לרשות המסים עומד על סדר גודל של 10 מיליון שקל. יש פרויקטי תקשוב רוחביים, השתתפות בהלוואות עובדי מדינה – זו העברת עודפים מחויבים גדולה, בהיקף של כ-400 מיליון שקל – יש תקצוב של החלטות ממשלה רוחביות, דוגמת "זכות מלידה" - - - 
<סתיו שפיר (המחנה הציוני):>
איליה, מאחר שאף אחד לא באמת מקשיב לך אפשר שתי שאלות?
<איליה כץ:>
בשמחה.

<עודד פורר (ישראל ביתנו):>
למה אף אחד לא מקשיב לו?
<סתיו שפיר (המחנה הציוני):>
הכול כתוב בדברי ההסבר. בתקנה של פיתוח משרד האוצר למשל, אתם תוקצבתם ב-15 ב-45 מיליון – על שינוייו קיבלתם תוספות שהגיעו עד ל-61 מיליון. בסופו של דבר הביצוע שלכם עומד על 43 מיליון, מה ההסבר לזה? ב-16 תוקצבתם כבר מלכתחילה ב-62 מיליון, ועל שינוייו זה הגיע כבר ל-78 מיליון.
<איליה כץ:>
איזה מס' תוכניות?
<סתיו שפיר (המחנה הציוני):>
8302. אם הביצוע כל כך גדול נמוך, למה להמשיך להעביר אליכם כספים? לא עדיף שהכספים האלה ילכו לדברים משמעותיים?

<איליה כץ:>
בפרויקטי פיתוח בהגדרה היקף ההתקשרויות נקבע לפי ההרשאה בסעיף, היקף המזומן לפי קצב הביצוע בפועל. אם מעבירים עודפים משנה לשנה זה אומר שבשנה קודמת לא חזו בצורה מספיק טובה את היקף המזומן שיצא באותה תוכנית ולכן נדרש להעביר את המזומן לשנה עוקבת.
<סתיו שפיר (המחנה הציוני):>
איליה, זה קורה כל שנה. ב-2014 תוקצבתם מלכתחילה ב-25, על שינוייו 86, בסוף ביצוע 60. זה כל שנה קורה, אני יכולה לחזור עוד אחורה. אני יכולה לקחת גם תקנה אחרת, אם אתה רוצה.
<איליה כץ:>
יחסית לפרויקט פיתוח זו נחשבת סטייה טובה. יחסית לפרויקט פיתוח, לבצע סדר-גודל של 60 מתוך 80 זו נחשבת סטייה טובה.
<סתיו שפיר (המחנה הציוני):>
מה זאת אומרת, זה נחשב בעיניך טוב? 
<איליה כץ:>
כן, זו מתודולוגיה של בניית תקציב.
<סתיו שפיר (המחנה הציוני):>
משרד האוצר חושב שזה טוב שבסוף מיליונים, ולפעמים מיליארדי שקלים, פשוט הולכים לפח – מה זה לפח? נשארים בקופת המדינה במקום שהם יושקעו למשל עכשיו בתוכנית הצפון, שאין לה מספיק כסף לטענתכם, או דברים אחרים שהממשלה התחייבה? זה נראה לך כמו דבר טוב? זה מנגנון שמשרד האוצר חושב שהוא נכון?
<איליה כץ:>
חברת הכנסת שפיר, זה מעודפים מחויבים – יש בגינם פרויקטים, יש בגינם התקשרויות. כמו שהזכרתי, יש את הפרויקטים של המחשוב ברשות המסים, יש את תוכניות הממשלה הרוחביות, יש פרויקטים של מורשת.
<סתיו שפיר (המחנה הציוני):>
אבל, איליה, אם בסוף הביצוע הוא תמיד נמוך מסך התקציב שאתם מקבלים אז זה לא יכול להיות עודפים מחויבים. הוא תמיד יותר נמוך, כל שנה.
<איליה כץ:>
אני יכול לחדד פה מה המנגנון של התקציב: היקף ההתקשרות נקבע לפי הרשאה להתחייב, זה היקף ההתקשרויות שיוצא, זה היקף הפעילות שיוצא, המזומן משרת את ההרשאה להתחייב הזאת. בשביל שהפרויקט בסוף יוכל להיות מבוצע צריך הרשאה להתחייב. אחרי זה, בפועל, כמה מזומן יוצא זה כבר לפי אבני הדרך של מימוש הפרויקט. אם אבן דרך של פרויקט מסוים מתעכבת אז המזומן בגינו יעבור לשנה העוקבת.
<סתיו שפיר (המחנה הציוני):>
בפועל, יש פה סכומי כסף שמתגלגלים משנה לשנה באופן קבוע ולא מנוצלים, זאת התוצאה.
<היו"ר משה גפני:>
סתיו, אנחנו חוזרים על זה כבר. יש לך ביקורת על העניין הזה – הם ענו תשובות.
<סתיו שפיר (המחנה הציוני):>
אני חושבת שגם לך, גפני. יש פה דבר נוסף, אני אגיד לך גם למה אני מתנגדת להעברה הזאת – כי אני ממתינה לתשובה ממשרד האוצר כבר מעל חצי שנה לגבי הרשאה למערכת מרכב"ה, ישב פה מנכ"ל המשרד לפני שבועיים ואמר שרק עכשיו זה הגיע לשולחנו.
<היו"ר משה גפני:>
אתם מוכנים לתת תשובה כבר על מערכת מרכב"ה? מפני שאחרת אני אצטרך לגייס עוד חבר מהקואליציה.

<סתיו שפיר (המחנה הציוני):>
אז אני מבקשת – עד שלא מקבלים תשובה על הדבר הזה, שהובא גם לוועדת כספים, לא להעביר את ההעברה.
<איליה כץ:>
אני אעביר את המסר למנכ"ל משרד האוצר.

<מיקי לוי (יש עתיד):>
אני רק רוצה להגיד משהו מתפקידי הקודם. תראו, אני התחלתי גם כן לטפל ב-BI וכל השנים לחצתי על המערכות לגמור. זה שלא גומרים את המערכת – פוגע בכל המערך. לא יכול להיות שהדשדוש הטכנולוגי הזה במערכות המידע של רשות המסים ימשיך. בעניין הזה עשיתי ישיבות לא אחת שם. זה לא בסדר. 
<היו"ר משה גפני:>
אני מבקש להעביר את הדברים האלה למנכ"ל, זו טענה צודקת. גם לגבי מה שאמרה סתיו שפיר – אני לא מתערב בזה יותר מדי – בגלל שהיא ביקשה אז צריך להעביר לה. מה שאמר חבר הכנסת מיקי זאת אמירה נכונה.
<סתיו שפיר (המחנה הציוני):>
ראוי שתתערב, גפני, כי אין שום סיבה שהם לא יתנו לנו, גם לחברי ועדת כספים, הרשאה למערכת מרכב"ה. מה הסודיות הגדולה במערכת הזאת?

<היו"ר משה גפני:>
בסדר, אמרתי. יש שם ויכוח עקרוני בתוך משרד האוצר.
<סתיו שפיר (המחנה הציוני):>
על מה?

<היו"ר משה גפני:>
על מה שאת מבקשת. אני מבקש לדבר עם המנכ"ל, להגיד לו את הדברים.
<איליה כץ:>
המסר יעבור, אדוני היושב-ראש.
<היו"ר משה גפני:>
תודה רבה. מי שבעד אישור הבקשה ירים את ידו. מי נגד?
<סתיו שפיר (המחנה הציוני):>
רביזיה.

<היו"ר משה גפני:>
מי נמנע?
הצבעה

בעד הבקשה לאישור הפניה – 4 
נגד – 1 

נמנעים – אין 

הבקשה לאישור פניה 83-003, משרד האוצר, נתקבלה.

<היו"ר משה גפני:>
הבקשה אושרה.
<סתיו שפיר (המחנה הציוני):>
רביזיה, בבקשה, עד לקבלת תשובה מהמנכ"ל.
<היו"ר משה גפני:>
בסדר. 83-013 ואחרי זה אנחנו חוזרים לנושא של המשרד לשירותי דת ואני מבקש שתאמר אם זה קשור לעניין הזה.
<איליה כץ:>
83-013 זו למעשה פניית ההמשך של פניית העודפים הקודמת. הפניה הקודמת עסקה ב-80% מהעודפים המחויבים, הפניה הזאת עוסקת ביתרת ה-20%.
<סתיו שפיר (המחנה הציוני):>
למה לא העברתם את זה קודם? למה לא העברתם את זה ביחד?
<איליה כץ:>
חילקו את כלל העודפים לשתי פניות, אחת של 80% - - -
<היו"ר משה גפני:>
אני אענה תשובה. התשובה, חברת הכנסת סתיו שפיר, היא שהם היו מביאים את זה הרבה קודם, הם לא הביאו את זה בגלל שהיה ויכוח האם צריך דברי הסבר בעודפים, כן או לא. אנחנו ניהלנו אתם ויכוח לגבי העניין הזה, זאת האמת. זה התחיל בדיון שהתקיים כאן בוועדה, המשיך בבג"ץ, אבל אני, בלי קשר לבג"ץ, ביקשתי שיהיו דברי הסבר ולכן העניין הזה התעכב. זה שהם מביאים עכשיו את ה-80% וה-20% יחד זה לא באשמתם – אני גם לא רוצה להגיד באשמתנו – בגלל שאנחנו דרשנו גם על עודפים דברי הסבר. 
<סתיו שפיר (המחנה הציוני):>
סליחה, גם פה יש העברות למרכב"ה ואני מבקשת שלא תאשר את זה עד שהם לא יתנו תשובה.
<היו"ר משה גפני:>
כל מה שאמרת בפניה הקודמת נאמר גם בפניה הזאת. מי שבעד אישור הבקשה ירים את ידו. מי נגד? מי נמנע?
הצבעה

בעד הבקשה לאישור הפניה – 3
נגד – 1 

נמנעים – 1 

הבקשה לאישור פניה 83-013, משרד האוצר, נתקבלה.

<היו"ר משה גפני:>
הבקשה אושרה.

<סתיו שפיר (המחנה הציוני):>
רביזיה.

<היו"ר משה גפני:>
טוב. אני חוזר למשרד לשירותי דת.
<יובל טלר חסון:>
הפניה נועדה לתקצוב המשרד לשירותי דת בסך של כ-20 מיליון שקל בהוצאה, 1.6 מיליון שקל בהוצאה מותנית בהכנסה ועוד 22 מיליון שקל בהרשאה להתחייב, שעיקרם תקצוב של 22 מיליון שקל בהרשאה להתחייב ו-12 מיליון שקל בהתאם להחלטת ממשלה 1908 מיום ה-11 באוגוסט 2016, שענייניה יישום הסכמים קואליציוניים. כמו כן, תקצוב של כ-1.5 מיליון ש"ח לרבנות הראשית לצורך תגבור מערך הפיקוח על כשרות חו"ל של הרבנות הראשית ותקצוב של כ-5.5 מיליון שקל לבתי הדין הרבניים לחיזוק תקציבי המחשוב והתפעול של בתי הדין. בנוסף, הפניה נועדה לתקצוב 2 מיליון שקל בהתאם להסכמים הפוליטיים בעלי משמעות תקציבית שהוקראו פה בדיון בוועדת הכספים לאחר - - -
<היו"ר משה גפני:>
למה ההסכמים הפוליטיים האלה הם על שמי? היה דיון בוועדת הכספים – כל הנוהל הזה לא מוצא חן בעיני – היה דיון לגבי הסיפור שקורה בהר הזיתים, לצערנו הרב, עם ניתוץ המצבות, עם השמירה שיש שם, אנשים עולים, זו תקופה מסוכנת ואני ביקשתי בדיון כאן שהיה בוועדת הכספים, לא בהסכם קואליציוני, לא בהסכם פוליטי, לא בשום דבר. למה אם אתם מחליטים לתת 2 מיליון שקל להר הזיתים זה בסדר, ואם אני מבקש את זה זה הופך להיות הסכם פוליטי? אין לי שום דבר בפריימריז בהר הזיתים. כלום. אף אחד מהמתים שם לא יצביע עבורי. במיוחד שאין לי פריימריז. אז למה זה הסכם פוליטי? סתם אני שואל, לא מפריע לי, אבל למה זה כתוב? 

<יובל טלר חסון:>
הדברים נקראים הסכמים פוליטיים בהתאם למה שהוקרא פה בוועדת הכספים בדיון ביום ה-15 בנובמבר 2015.
<היו"ר משה גפני:>
זה בסדר, אתה יודע מה? אני לא מתווכח. אני רק מודיע לוועדה: אין הסכם פוליטי בעניין הזה של הר הזיתים מבחינתי. היה דיון בוועדה, בין יתר הדברים היה הנושא של השמירה בהר הזיתים עם הסיפור של המשטרה, הסיפור של המאבטחים והסיפור של בתי העלמין, יש אנשים שעולים לשם, פוחדים לעלות מכיוון שיש שם בעיה - - -
<מיקי לוי (יש עתיד):>
אבל סגרנו את העניין.
<היו"ר משה גפני:>
כן, אבל זה הסגירה של אז. 
<מיקי לוי (יש עתיד):>
נכון.

<היו"ר משה גפני:>
אז זה עכשיו מגיע. אתם יודעים מה? לא אכפת לי שיישאר השם שלי, לפחות יהיה לי קרדיט. אבל שתדעו את האמת – האמת היא שזה דיון כאן, זה לא הסכם פוליטי. אתה היית חבר עיריית ירושלים – זה פוליטי?

<סתיו שפיר (המחנה הציוני):>
מה המקורות התקציביים להעברה הזאת?

<יובל טלר חסון:>
אני מבקש להוסיף לפרוטוקול שבפניה התקציבית הזאת אין שום דבר שקשור לתקציב המועצות הדתיות או לתוספת תקציבית או להעברה תקציבית כזו או אחרת כפי שנדון בוועדת הכספים.
<היו"ר משה גפני:>
אתה אומר את זה מכיוון שיש עדיין רביזיה של חבר הכנסת מיקי זוהר, וזה, אתה אומר, לא קשור לעניין.
<יובל טלר חסון:>
נכון.

<היו"ר משה גפני:>
תודה. בבקשה, שאלות.
<סתיו שפיר (המחנה הציוני):>
מקורות תקציביים?

<יובל טלר חסון:>
המקורות התקציביים הם שניים: אחד, עודפים תקציבים שנוצרו ב"קציר ים המלח" - - -
<סתיו שפיר (המחנה הציוני):>
מה זאת אומרת?

<יובל טלר חסון:>
מדובר שם בתקציבים שעל פי צפי הניצול התקציבי עד לסוף השנה אמור להיוותר עודף בתקנות האלה ולכן הוא הועבר - - -
<סתיו שפיר (המחנה הציוני):>
אמור להיווצר שם עודף?
<יובל טלר חסון:>
לא אמור, צפוי.

<סתיו שפיר (המחנה הציוני):>
למה?

<יובל טלר חסון:>
בגלל שההיערכות היתה שגויה מבחינת התקצוב. 
<סתיו שפיר (המחנה הציוני):>
מה זאת אומרת "צפוי להיווצר עודף"? מתי אתה יודע שאמור להיווצר עודף?

<יובל טלר חסון:>
מאחר שהתקציב נקבע כבר לפני כשנה, קשה מאוד להעריך - - -

<סתיו שפיר (המחנה הציוני):>
אנחנו הצבענו עליו לפני שנה, קצת פחות.
<יובל טלר חסון:>
חברי הכנסת הצביעו עליו לפני שנה, בפועל הוא נקבע לפני שנה וחצי, כשהוא הוחלט בממשלה. היכולת לבצע הערכות תקציביות ברזולוציות הרבה פעמים מאוד נמוכות היא מוגבלת. ולכן במקרה הספציפי הזה יש ניצול תקציבי שהוא חוסר של 14 מיליון שקל, חוסר ב"בקציר ים המלח" ומשם העברה התקציבית.
<סתיו שפיר (המחנה הציוני):>
מתי ידעתם שזה בסוף יבוצע בחוסר?
<יובל טלר חסון:>
לפי הערכות שקיימות עכשיו אנחנו יודעים להגיד שבחוסר ולכן ההעברה התקציבית מתבצעת.
<סתיו שפיר (המחנה הציוני):>
כלומר, לא ידעתם על זה לאורך השנה? כרגע גיליתם את זה?
<יובל טלר חסון:>
אני לא יודע להגיד בדיוק באיזה רגע לאורך השנה נוצרה הידיעה הזאת.
<סתיו שפיר (המחנה הציוני):>
אני רוצה לדעת בדיוק באיזה רגע. היתה ישיבה שבה החלטתם שיש חוסר, מתי היתה הישיבה הזאת? 

<יובל טלר חסון:>
אני אבדוק את הנושא ואחזיר תשובה לוועדה.
<סתיו שפיר (המחנה הציוני):>
החלק השני של זה מאיפה מגיע?
<יובל טלר חסון:>
החלק השני מרזרבה שמיועדת לתקצוב תוכניות הבראה במועצות דתיות. מאחר שעל פי הערכה כרגע, עד סוף השנה, אחרי שסיימנו תקצוב של תוכניות הבראה שונות במשרד, נותרה יתרה תקציבית, לכן דברים מועברים כרגע לתקציב המשרד לשירותי דת.
<סתיו שפיר (המחנה הציוני):>
איפה זה? בטבלה כתוב שזה יוצא - - -
<יובל טלר חסון:>
בסעיף 13, תחת "הוצאות שונות".

<סתיו שפיר (המחנה הציוני):>
איפה ב"הוצאות שונות" כתוב הסיפור של הרזרבה למועצות דתיות?
<יובל טלר חסון:>
רזולוציה נמוכה יותר.
<סתיו שפיר (המחנה הציוני):>
איפה? מה המספר?

<יובל טלר חסון:>
13010501.

<סתיו שפיר (המחנה הציוני):>
רזרבה לתוכניות הבראה במועצות הדתיות. כלומר, אפשר להגיד שסעיף 13 של "הוצאות שונות" זה סעיף למימוש הסכמים קואליציוניים? אפשר פשוט לקרוא לו כך?
<יובל טלר חסון:>
למיטב הבנתי – לחלוטין לא.
<סתיו שפיר (המחנה הציוני):>
לחלוטין לא?
<יובל טלר חסון:>
שזה ייעודו? לא.
<סתיו שפיר (המחנה הציוני):>
אני מבקשת שתעביר לי בבקשה את ה-8 ספרות של כל הסעיף הזה לתקציב הנוכחי ולקודם.
<איליה כץ:>
מפורסם באינטרנט, כבוד חברת הכנסת.
<סתיו שפיר (המחנה הציוני):>
לא של התקציב הזה, שאנחנו עומדים להצביע עליו.

<איליה כץ:>
של תקציב 16-15.
<סתיו שפיר (המחנה הציוני):>
לא, של 17-18.

<איליה כץ:>
אבל אנחנו באישור לתקציב 16.
<סתיו שפיר (המחנה הציוני):>
אני יודעת, את 17-18 אני מבקשת. שלחתי גם פניה רשמית למשרד האוצר, כמובן שהיא לא נענתה על ידי משרד האוצר ולכן אני מבקשת פה. גם אני אתנגד להעברה הזאת בגלל זה. 8 ספרות של 17-18 לסעיף "הוצאות שונות", בסדר?
<יובל טלר חסון:>
אני אעביר את הבקשה. אני מתעסק בנקודה אחת ספציפית, אני אעביר את הבקשה שלך.
<סתיו שפיר (המחנה הציוני):>
לא צריכה להיות בעיה עם זה, אני מתארת לעצמי, בטח לא בעיה אידיאולוגית.
<יובל טלר חסון:>
אם לא תהיה שום בעיה אני מאמין שהבקשה תיענה בחיוב.
<סתיו שפיר (המחנה הציוני):>
גפני, זו גם בקשה רשמית לוועדה, פניתי אליך גם בכתב – אני מבקשת שהם יעבירו את ה-8 ספרות של התקציב ל-17-18.
<היו"ר משה גפני:>
אני גם מצטרף לבקשה.
<סתיו שפיר (המחנה הציוני):>
שמעת? גם גפני מצטרף לבקשה.

<היו"ר משה גפני:>
כמו שאתם עונים לי – תענו לה.
<סתיו שפיר (המחנה הציוני):>
יש סיבה שהם לא יעבירו?
<היו"ר משה גפני:>
כן, הם לא רוצים שנדע הכול.
<סתיו שפיר (המחנה הציוני):>
למה?

<היו"ר משה גפני:>
הם לא רוצים, שלא תהיה עליהם ביקורת. מה, את היית רוצה שתהיה עליך ביקורת?
<סתיו שפיר (המחנה הציוני):>
אני חושבת שכנבחרי ציבור ועובדי מדינה ודאי שצריכה להיות עליהם ביקורת.

<היו"ר משה גפני:>
אתם צריכים להעביר. האמת היא שאתם צריכים להעביר. הרי יש לכם את השיטה הזאת החדשה של "חריש עמוק" כדי שיהיו לנו יותר הסברים – התברר שאחרי "חריש עמוק" יש לנו פחות הסברים.
<סתיו שפיר (המחנה הציוני):>
"חריש עמוק" נועד לכך שאנחנו לא נראה מה יש בתקציב.
<היו"ר משה גפני:>
רבותי, אני רוצה להצביע, בבקשה. מי שבעד אישור הפניות ירים את ידו. מי נגד?

<סתיו שפיר (המחנה הציוני):>
רביזיה.

<היו"ר משה גפני:>
מי נמנע?

הצבעה

בעד הבקשה לאישור הפניות – 3
נגד – 1 

נמנעים – אין 

הבקשה לאישור פניות 166-168, המשרד לשירותי דת, נתקבלה.

<היו"ר משה גפני:>
הפניות אושרו.
<סתיו שפיר (המחנה הציוני):>
אם יעבירו את 8 הספרות של 13 אני אסיר את הרביזיה. 
<היו"ר משה גפני:>
כן, בבקשה.

<סתיו שפיר (המחנה הציוני):>
גפני, צריך להיות פה נציג של משרד התחבורה לפי הנוהל אבל אין נציג של משרד התחבורה. עם כל הכבוד לנציג המאוד חכם של משרד האוצר, זה לא נציג של משרד התחבורה וזה חייב להיות.
<היו"ר משה גפני:>
תכף נראה, תגיד קודם תשובות.
<אלי מורגנשטרן:>
אני יודע להגיד לגבי הנושא של חברת הייעוץ ששאלת, כבוד חברת הכנסת – זו חברת "ריינאייר", חברה בינלאומית שמייעצת - - -

<סתיו שפיר (המחנה הציוני):>
זאת חברה תעופה.

<אלי מורגנשטרן:>
זו לא חברה תעופה, זו חברת ייעוץ בתחום התעופה שמייעצת לגבי שדה תעופה משלים שרוצים להקים כנראה ברמת דוד, על פי החלטת הממשלה.
<סתיו שפיר (המחנה הציוני):>
יש רק חברה מחו"ל שעושה את זה? אין בישראל חברות שיכולות לעשות את זה?
<אלי מורגנשטרן:>
כנראה שלא.
<סתיו שפיר (המחנה הציוני):>
זה נבחר במכרז או בפטור?
<אלי מורגנשטרן:>
את מתקילה אותי בשאלות שאני לא יודע לענות עליהן תשובות בשלוף. אני יודע שזו פעילות של חברה בינלאומית - - -
<היו"ר משה גפני:>
יש פה נציג של משרד התחבורה?

<אלי מורגנשטרן:>
לא, לא נמצאים.

<היו"ר משה גפני:>
אז צריך לבוא נציג של משרד התחבורה, אני לא יכול להצביע. שיבוא נציג של משרד התחבורה, אני השבוע עושה עוד העברות. היתה פה מנכל"ית משרד התחבורה יחד עם השר והיא אמרה שיש העברה של משרד התחבורה, אמרתי לה שנעביר את זה, אני מבקש שהמשרד יעמוד בתנאים האלה גם כן. חברת הכנסת סתיו שפיר בזה צודקת. העובדה היא שאין פה נציג של משרד התחבורה שיודע לענות על השאלות האלה. אין לי טענות אליך, אתה נציג אגף התקציבים. נציג משרד התחבורה לא כאן, אני מבקש שבישיבה השבוע שאנחנו נעשה העברות - - -
<אלי מורגנשטרן:>
ביום שלישי זה יעלה?

<היו"ר משה גפני:>
כנראה, אני לא יודע להגיד יום, אנחנו נראה בדיוק. זה עולה השבוע, בעזרת-השם, ואני מבקש שנציג של המשרד יהיה.

<מיקי לוי (יש עתיד):>
אדוני, אני מבקש לא לנעול את הישיבה, אני מבקש שתשמע אותי.
<היו"ר משה גפני:>
בסדר. אני רק מודיע שבעוד חצי שנה אני מבקש שתצא הודעה לגבי הרביזיות שחברת הכנסת סתיו שפיר ביקשה.
<מיקי לוי (יש עתיד):>
יש את הבקשות של המשרד לביטחון הפנים שתהיה פגיעה אם אנחנו לא נבצע העברה.
<היו"ר משה גפני:>
איפה? לא ידעתי. מיקי, אז אתה רוצה לחכות?

<מיקי לוי (יש עתיד):>
כן, אין לי בעיה. הנה, זה כאן, אני רק לא רוצה שתנעל.

<היו"ר משה גפני:>
מס' פניה לוועדה 89, הבנק האסיאני סוף סוף מגיע לפה, בבקשה.
<איליה כץ:>
פניה 83-016 נועדה להעביר כ-832 מיליון שקל לטובת חברות ישראל בבנקים המולטילטרליים, זה הבנקים לפיתוח. יש מספר בנקים כאלה, בהם הבנק העולמי, הבנק האירופאי, הבנק האינטר-אמריקאי והבנק האסיאני. הדברים האלה נעשים בעקבות חוק של הבנק האסיאני שעבר בתחילת שנה וכן בעקבות הסכמים שנחתמו מול בנק ישראל לגבי החברות באותם בנקים. המקור לפניה הזאת הוא השתתפות בהלוואות עובדי מדינה, עודפים לא מחויבים שנוצרו שם. זו פניה 83-014, שאני מקווה שתעלה בהמשך, והשימוש הוא בתוכנית 83-0701.
<סתיו שפיר (המחנה הציוני):>
אני רק רוצה להבין משהו: ב-15 התקציב של השתתפות בהלוואות לעובדי מדינה – שמשם נלקח התקציב – עמד על מיליארד שקל, ובסוף השנה, בביצוע, כתוב מינוס 230 מיליון, אתה יכול להסביר לנו את זה?
<איליה כץ:>
השתתפות בהלוואות לעובדי מדינה זו תוכנית שמתוקצבת בתקציב המקורי באפס בהוצאה נטו, ב-1.2 מיליארד בהוצאה מותנית וב-1.2 בהכנסה מיועדת. המנגנון שבו התקציב בתוכנית הזאת עובד הוא  שלמעשה יש בנק שנבחר במכרז שהוא מוציא את ההלוואות האלה, כשהלוואה ניתנת אז נרשמת הוצאה מותנית בהכנסה וכשהלוואה מוחזרת נרשמת הכנסה מיועדת. כאשר יש יותר הכנסות מהוצאות, כלומר במקרה לפי לוח הפירעון של ההלוואות מוחזרות יותר הלוואות של עובדי מדינה מאשר ניתנות, למעשה יש ביצוע חיובי, כלומר יש עודף הכנסה על הוצאה, ולהפך יכול להביא לביצוע שלילי.
<סתיו שפיר (המחנה הציוני):>
אז מה עשיתם עם הכסף הזה?
<איליה כץ:>
למעשה זה הכסף שעובר ל-2016 ומשמש כמקור לטובת - - -
<סתיו שפיר (המחנה הציוני):>
אבל עובר יותר מ-230.
<איליה כץ:>
במצטבר אנחנו מעבירים בעודפים בתוכנית הזאת של הלוואות לעובדי מדינה כ-1.3-1.4 מיליארד, מתוכם כ-600 מחויבים – את זה אישרתם מקודם, בפניות 83-003 ו-83-013 – והיתרה היא עודפים לא מחויבים, שזה עודפי אשראי שהם למעשה משמשים כנגד הרכישה של המניות באותם בנקים. רכישה של מניות מוגדרת כתקציב אשראי כי למעשה אפשר להמיר אותה בנכס בכל רגע נתון.
<היו"ר משה גפני:>
אוקיי. מי שבעד אישור הפניה ירים את ידו. מי נגדה? מי נמנע?
הצבעה

בעד הבקשה לאישור הפניה – 3
נגד – 1 

נמנעים – אין 

הבקשה לאישור פניה 83-016, משרד האוצר, נתקבלה.

<היו"ר משה גפני:>
את מוכרחה להצביע על אחת הפניות בעד, אחרת יחשבו שאת סתם - - -

<סתיו שפיר (המחנה הציוני):>
על משרד האוצר אני לא אצביע בעד. משרד האוצר ילמד להתנהל מול הכנסת בצורה הגונה ורצינית אז נשנה את העמדה.
<היו"ר משה גפני:>
131-132, משרד המשפטים. 
<רעיה עדני:>
הפניה נועדה לתקצב מיליון שקלים להעברה לפרקליטות המדינה לצורך ייצוג המדינה בבוררויות מול מתקני ההתפלה, שהם כידוע גופים פרטיים.
<היו"ר משה גפני:>
שאלות?

<סתיו שפיר (המחנה הציוני):>
כן, רגע.

<היו"ר משה גפני:>
היא אומרת שהם צריכים את הכסף הזה בשביל לייצג את רשות המים מול מכוני ההתפלה, שהם גופים פרטיים, איזה שאלות יכולות להיות פה?
<סתיו שפיר (המחנה הציוני):>
זה יורד מתקציב הרשות הממשלתית למים וביוב, איך זה עובד?
<היו"ר משה גפני:>
בגלל שהרשות צריכה את זה.

<רעיה עדני:>
זה ייצוג של ה-WDA , שהיא הוועדה הבין-משרדית - - -
<היו"ר משה גפני:>
תני לי להסביר, תגידי לי אם טעיתי. הפרקליטות צריכה לייצג את רשות המים ולכן רשות המים מעבירה את הכסף הזה לפרקליטות כדי שהיא תייצג אותה.
<רעיה עדני:>
לפרקליטות יש התקשרויות עם מספר גופים חיצוניים שמייצגים את המדינה.
<סתיו שפיר (המחנה הציוני):>
מה זה כל התוכניות האחרות שפירטתם עליהן בדברי ההסבר?
<רעיה עדני:>
זו פניה אחרת לדעתי, יש עוד פניה.
<היו"ר משה גפני:>
מי שבעד הפניה ירים את ידו. מי נגד? מי נמנע?

הצבעה

בעד הבקשה לאישור הפניות – 3
נגד – 1 

נמנעים – אין 

הבקשה לאישור פניות 131-132, משרד המשפטים, נתקבלה.

<היו"ר משה גפני:>
הפניות אושרו. 144-145, בבקשה, אכיפת דיני תכנון ובנייה – אין מי שיסביר את זה? תתקשר, אם הוא מגיע לפני שאנחנו מסיימים את הישיבה אני אאפשר לו. 01-003, נשיא המדינה.
<אייל טולדו:>
הפניה נועדה להעביר עודפים מחויבים של בית הנשיא משנת 2015 לשנת 2016 בסך של - - -
<היו"ר משה גפני:>
זה ראינו, מה העודפים המחויבים אצל הנשיא?

<אייל טולדו:>
העודפים המחויבים אצל הנשיא זה הוצאות של תפעול, אבטחה. זה בעיקר לאן שהולך הכסף בבית הנשיא.
<מיקי לוי (יש עתיד):>
זה לא לכרטיסי טיסה שלו.
<אייל טולדו:>
חלק גם הולך לכרטיסי טיסה אבל הרוב הולך לאבטחה. גם כרטיסי הטיסה – התקנה נקראת טיסות הנשיא.
<היו"ר משה גפני:>
טוב. מי שבעד אישור הבקשה ירים את ידו. מי נגד? מי נמנע?
הצבעה

בעד הבקשה לאישור הפניה – 4
נגד – 1 

נמנעים – אין 

הבקשה לאישור פניה 01-003, נשיא המדינה, נתקבלה.

<היו"ר משה גפני:>
הבקשה אושרה. 07-007, המשרד לביטחון פנים.
<עמיחי דוד:>
הפניה מיועדת להעביר 153,948 אלפי שקלים בעודפים מחויבים בשנת 2015 לשנת 2016.
<היו"ר משה גפני:>
מה זה?

<עמיחי דוד:>
נמצא איתי פה המשרד לביטחון פנים, הוא יסביר את עיקר ההוצאה.
<שמואל תקותיאל:>
בשב"ס זה בעיקר תחזוקה ואחזקה של גדרות, בתי סוהר, דברים כאלה. כבאות והצלה – רכש רכבי כיבוי.
<היו"ר משה גפני:>
למה צריך עודפים? למה אי אפשר לשים את זה בבסיס התקציב?
<עמיחי דוד:>
ההתקשרויות פשוט עוברות את השנה, נפרסות מעבר לשנה אחת.
<היו"ר משה גפני:>
יותר מהסכום שנשאר ויש חוזים שנעשו.
<עמיחי דוד:>
כן.

<סתיו שפיר (המחנה הציוני):>
מה קרה עם פרויקט "עיר ללא אלימות"? הוא כל הזמן חוזר לפה. הוא קיבל הרבה מאוד כספים בעברו, בשנה שעברה.

<מיקי לוי (יש עתיד):>
יש שם בעיה, אני אומר לך מידיעה אישית, של מאצ'ינג.

<סתיו שפיר (המחנה הציוני):>
 המצב הוא שזה הגיע ל-145 מיליון שקלים בתקציב על שינוייו ובסופו של דבר הביצוע עמד על פחות מ-70 מיליון.
<מיקי לוי (יש עתיד):>
כיוון שיש שם בעיה של מאצ'ינג גם של הרשויות המקומיות, ואם אין מאצ'ינג אז נוצר עודף בתקציב.
<סתיו שפיר (המחנה הציוני):>
אני לא מבינה – ואז התקציב פשוט הולך לפח?

<שמואל תקותיאל:>
לא, הוא לא הולך לפח, הוא מתגלגל לשנה הבאה.
<סתיו שפיר (המחנה הציוני):>
מתגלגל לשנה הבאה זה אומר שזה תקציב שהיה אפשר להשתמש בו באותה שנה בשביל דברים מאוד משמעותיים ולא השתמשו בו כי אחסנתם אותו איפשהו.
<היו"ר משה גפני:>
אומר לך מיקי לוי שיש בעיה עם המאצ'ינג.
<מיקי לוי (יש עתיד):>
אני אומר לך מקצועית, עזבי אוצר ועזבי - - -
<סתיו שפיר (המחנה הציוני):>
אם יש בעיה עם המאצ'ינג למה אתם לא משנים את המאצ'ינג? מה הטעם בלתת פרויקט כזה, לתקצב אותו ואז לא לאפשר לרשויות לנצל אותו?
<שמואל תקותיאל:>
בדיוק השנה הוחל מודל חדש במשרד שמשנה את אחוזי המאצ'ינג - - -
<סתיו שפיר (המחנה הציוני):>
למה הם הפכו להיות?

<היו"ר משה גפני:>
מה המודל החדש אומר?
<שמואל תקותיאל:>
זה מורכב, זה לפי - - -
<מיקי לוי (יש עתיד):>
זה תלוי, לרעננה לא יתנו מאצ'ינג של 0.20 אלא יתנו לה שקל מול שקל, ולאופקים יתנו 0-30, אני לא יודע מה.
<סתיו שפיר (המחנה הציוני):>
כמה יתנו?

<מיקי לוי (יש עתיד):>
אני לא זוכר את המספרים.
<שמואל תקותיאל:>
אני לא זוכר את הסכומים אבל זה תלוי במדד סוציו-אקונומי וגם פריפריאלי, זה משולב.
<סתיו שפיר (המחנה הציוני):>
מה המאצ'ינג הנמוך ביותר? 

<שמואל תקותיאל:>
50%, אם אני זוכר נכון.
<סתיו שפיר (המחנה הציוני):>
50%? זה שינוי בעיניכם?

<שמואל תקותיאל:>
כן.

<היו"ר משה גפני:>
היום זה 100%.
<סתיו שפיר (המחנה הציוני):>
גפני, אתה שם לב? הם העבירו שם מלא העברות תקציביות, כל שנה הם נשארים בעודף, לא מבצעים ועכשיו הם הורידו את זה ל-50%. כלומר, רשויות שאין להם כסף עדיין לא יוכלו לעמוד במאצ'ינג. מה ההיגיון בדבר הזה – שתגלגלו עודפים משנה לשנה ואנשים לא יוכלו לנצל את זה? קחו את העודפים שאתם מגלגלים ותנו את זה לרשויות האלה.
<שמואל תקותיאל:>
יש שם פרויקטים מורכבים, זו לא רק התנהלות שוטפת, זו גם התקנה של מצלמות ופרויקטים טכנולוגיים.
<היו"ר משה גפני:>
אבל היא צודקת, יש רשויות שהן מאוד חלשות. אני מציע שתבחנו את זה שוב. אני שמח על כך שאתם משנים את הקריטריון.
<מיקי לוי (יש עתיד):>
צריך שהשר יבחן את זה על פי סוציו-אקונומי של אותו מקום. אין לו שום מפתח אחר.
<סתיו שפיר (המחנה הציוני):>
של הסוציו-אקונומי – לא יהיה מאצ'ינג. 

<היו"ר משה גפני:>
סתיו, השאלה איזה סוציו-אקונומי, לא כולם, בגלל שיש פה פרויקטים שהם פרויקטים ממש עירוניים.
<סתיו שפיר (המחנה הציוני):>
גפני, תשמע, לאורך השנים העבירו לפרויקט הזה קרוב ל-400 מילון שקל, מה שהם ביצעו בסופו של דבר זה 175 מיליון שקלים. כלומר, הרבה מאוד כסף שהיה יכול להיות מושקע ברשויות האלה פשוט נשמר בקופה ולא הושקע.
<היו"ר משה גפני:>
חלק לא בוצע בגלל סיבות אחרות.

<סתיו שפיר (המחנה הציוני):>
זה לא הגיוני מה שאתם אומרים.

<שמואל תקותיאל:>
ה-400 מיליון שקל זה לא מדויק.
<סתיו שפיר (המחנה הציוני):>
זה המספר המדויק מתוך אתר משרד האוצר. אם יש לך מספרים אחרים תעדכן את האוצר.
<שמואל תקותיאל:>
בסיס התקציב של "עיר ללא אלימות" הוא 70 מיליון - - -

<סתיו שפיר (המחנה הציוני):>
לא בסיס, תקציב על שינוייו.

<שמואל תקותיאל:>
נכון, כי יש עודפים משנים קודמות שמתגלגלים.
<סתיו שפיר (המחנה הציוני):>
אתם מגלגלים אותם, זה מה שאני אומרת פה. אתם מגלגלים עודפים שאפשר להשתמש כדי לחזק את הדברים הבאמת חלשים במדינה הזאת.
<שמואל תקותיאל:>
אבל בסוף הם מבוצעים, זה לא שהם לא מבוצעים.
<סתיו שפיר (המחנה הציוני):>
הם לא מבוצעים - - -

<היו"ר משה גפני:>
ההערות נרשמו.

<מיקי לוי (יש עתיד):>
מה שהיא אומרת – בשדרות, יש שם בעיה, הרשות המוניציפאלית בבעיה קשה בכסף מזומן, היא לא מסוגלת לעמוד במאצ'ינג של שקל מול חצי שקל, היא אומרת: בואו תורידו את זה לאפס עשרים, לאפס אחד.
<היו"ר משה גפני:>
שהשר יבחן את זה מחדש. אני מברך אתכם על השינוי אבל השינוי עדיין לא מספיק.
<סתיו שפיר (המחנה הציוני):>
אני אומרת, תשתמשו בכסף שאתם מגלגלים מדי שנה כדי פשוט לתת אותו לרשויות שלא עומדות בתקציבים.
<מיקי לוי (יש עתיד):>
יכול להיות שיש מקומות שצריך לתת אותו בחינם. 
<סתיו שפיר (המחנה הציוני):>
זה כאילו הם לא רוצים – בטח לא הם, אבל משרד האוצר – לא רוצה שהרשויות החלשות באמת יוכלו ליהנות מהכסף.
<היו"ר משה גפני:>
צודקת, אני באותה דעה.

<סתיו שפיר (המחנה הציוני):>
אז תצביע נגד, גפני.
<מיקי לוי (יש עתיד):>
יש מקומות שצריך לתת את זה בחינם, בלי מאצ'ינג.
<סתיו שפיר (המחנה הציוני):>
מיקי, אז תצביע אתי נגד.

<היו"ר משה גפני:>
למה נגד? מה זה קשור לזה? זה לא "עיר ללא אלימות".

<סתיו שפיר (המחנה הציוני):>
אתה באופוזיציה, למען השם, מה האינטרס לעזור - - -
<מיקי לוי (יש עתיד):>
אני לא יכול להצביע נגד ל"עיר ללא אלימות".
<סתיו שפיר (המחנה הציוני):>
אבל זה לא מגיע לרשויות החלשות, זו רק כותרת.

<מיקי לוי (יש עתיד):>
אני מבקש מגפני לקיים פה דיון לגבי התקציב הבא.

<סתיו שפיר (המחנה הציוני):>
לא לאשר את ההעברה עד שהם לא מבטלים את המאצ'ינג.

<היו"ר משה גפני:>
אוקיי, הערתך נרשמה. אני מבקש לאשר את ההעברה. אני רק מבקש שתעביר את הדברים לשר.
<סתיו שפיר (המחנה הציוני):>
אין להם שום אינטרס לשנות את המאצ'ינג אם אתה מאשר.
<מיקי לוי (יש עתיד):>
מעבר לזה יש שב"ס, יש משטרה, זה באותו אחד. זה לא רק "עיר ללא אלימות".
<סתיו שפיר (המחנה הציוני):>
יכולים להפריד.

<היו"ר משה גפני:>
אנחנו מברכים על שינוי הקריטריון ומבקשים לשנות אותו יתרה מכך. מי שבעד אישור הבקשה ירים את ידו. מי נגד? מי נמנע?
הצבעה

בעד הבקשה לאישור הפניה – 4
נגד – 1 

נמנעים – אין 

הבקשה לאישור פניה 07-007, המשרד לביטחון פנים, נתקבלה.

<היו"ר משה גפני:>
הבקשה אושרה.

<סתיו שפיר (המחנה הציוני):>
רביזיה ושישנו את המאצ'ינג.

<היו"ר משה גפני:>
מה רביזיה? את משאירה אותי עוד זמן? אי אפשר עליך. אני חשבתי שאת תישארי בשעה הזאת שקבעתי. 17-004, בבקשה.
<עמיחי דוד:>
אנחנו מבקשים לדחות את העלאה של הפניה הזאת מכיוון שנציג המשרד לא יכול היה ברגע האחרון להגיע. 
<היו"ר משה גפני:>
כל הכבוד. 83-014.
<איליה כץ:>
היושב-ראש, זו פניה למעשה של העברת עודפים של הלוואות לעובדי מדינה שמשמשת כמקור להעברה תקציבית לבנק האסיאני וליתר הבנקים המולטילטרליים שהזכרנו לפני כן.
<היו"ר משה גפני:>
מי שבעד הבקשה ירים את ידו. מי נגד?

<סתיו שפיר (המחנה הציוני):>
רביזיה.

<היו"ר משה גפני:>
מי נמנע?

הצבעה

בעד הבקשה לאישור הפניה – 3
נגד – 1 

נמנעים – אין 

הבקשה לאישור פניה 83-014, משרד האוצר, נתקבלה.

<היו"ר משה גפני:>
הבקשה אושרה.

<סתיו שפיר (המחנה הציוני):>
אולי למשרד האוצר עד עכשיו כבר יש תשובה בעניין מרכב"ה? גפני, אולי תבקש ממנו שעד סוף הישיבה ייתן לי תשובה על מרכבה?
<מיקי לוי (יש עתיד):>
מתי רביזיה?

<היו"ר משה גפני:>
חצי שעה אחרי שמסיימים. מה אני אעשה, אתה יכול לשכנע אותה?

<מיקי לוי (יש עתיד):>
אני לא יכול, אתה לא צריך אותי לזה.

<סתיו שפיר (המחנה הציוני):>
אתה מתנדב לעזור לקואליציה?

<מיקי לוי (יש עתיד):>
חס וחלילה.
<היו"ר משה גפני:>
מה פתאום.

<סתיו שפיר (המחנה הציוני):>
זה מה שקורה, כי יש לנו רוב פה.
<מיקי לוי (יש עתיד):>
יש לי אינטרס - - -

<היו"ר משה גפני:>
לא, לא נכון.

<סתיו שפיר (המחנה הציוני):>
אם שנינו מצביעים נגד - - -
<היו"ר משה גפני:>
יש לנו שלושה.

<סתיו שפיר (המחנה הציוני):>
איפה נאוה? היא לא יושבת בדיון.

<היו"ר משה גפני:>
אבל היא נכנסה.

<מיקי לוי (יש עתיד):>
אבל היא מצביעה.

<סתיו שפיר (המחנה הציוני):>
סליחה, צר לי, אנשים שלא יושבים בדיון, אפילו לא מראית עין - - -
<נאוה בוקר (הליכוד):>
אני סומכת על גפני.

<היו"ר משה גפני:>
אבל נאוה היא אחת כזאת שיכולה לעשות שני דברים במקביל, גם להבין מה שקורה פה וגם להיות בחדר שם. 144-145, אכיפת דיני תכנון ובנייה.
<סתיו שפיר (המחנה הציוני):>
גפני, תבקש ממשרד האוצר שיתנו עד סוף הישיבה תשובה בנוגע למרכב"ה, זה חיכה מספיק זמן, ואני אסיר את הרביזיות. 

<היו"ר משה גפני:>
אני מבקש תשובה, עד סוף הישיבה היא תסיר את הרביזיות אם תתנו לה תשובה על פרויקט מרכב"ה.

<איליה כץ:>
שהיא תחדד את השאלה.
<סתיו שפיר (המחנה הציוני):>
בפעם המאה – הרשאה למערכת מרכב"ה כדי שנוכל לראות מה קורה בתוכה.
<איליה כץ:>
זו פניה שהועברה למנכ"ל, אני אדבר אתו.
<סתיו שפיר (המחנה הציוני):>
אני יודעת שזה הועבר למנכ"ל, הוא אמר את זה פה בישיבה. זה כבר היה לפני שבועיים, אפשר לקבל על זה תשובה. הבקשה היתה לפני יותר מחצי שנה.
<היו"ר משה גפני:>
בבקשה, תכנון ובניה.

<אפרת תבור:>
היחידה הארצית לאכיפת דיני תכנון ובנייה הועברה ממשרד הפנים למשרד האוצר. העודפים של היחידה כבר הגיעו למשרד הפנים, אתם אישרתם את זה פה בוועדה, עכשיו זה רק טכני להעביר אותם לסעיף התקציבי החדש שהם הועברו אליו.
<היו"ר משה גפני:>
שאלות?

<מיקי לוי (יש עתיד):>
אני מבקש לעשות דיון. הבוקר קמתי והייתי מאוד מאוד מוטרד בגין מערכת היחסים בתוך האוצר, לפי דיווח ב"דה מרקר" - - -
<היו"ר משה גפני:>
טוב, נדבר על זה עוד. מי שבעד אישור הפניה ירים את ידו. מי נגד? מי נמנע?
הצבעה

בעד הבקשה לאישור הפניות – 4
נגד – 1 

נמנעים – אין 

הבקשה לאישור פניות 144-145, היחידה לאכיפת דיני תכנון ובניה, נתקבלה.

<היו"ר משה גפני:>
הפניה אושרה.
<סתיו שפיר (המחנה הציוני):>
רביזיה.
<היו"ר משה גפני:>
רביזיה. הרביזיה תהיה בעוד חצי שעה, בשעה 14:00. אני מודיע על הפסקה עד השעה 14:00. בשעה 14:00 נצביע, אם חברת הכנסת סתיו שפיר תתעקש, על הרביזיות. אני מבקש מחברי הוועדה מהקואליציה לבוא כדי להצביע. נחליט לפני ההצבעה אם אנחנו בעדה או נגדה.

<סתיו שפיר (המחנה הציוני):>
ואם למשרד האוצר תהיה תשובה לגבי הרשאה למרכב"ה אז אולי אחסוך לחברי הוועדה, ובעיקר לגפני, את ההצבעה.

<היו"ר משה גפני:>
תודה רבה, ההפסקה נכנסת לתוקפה ברגע זה. ישיבה זו נעולה.
<הישיבה ננעלה בשעה 13:30.>

